L-attivista għad-drittijiet tal-annimali Moira Delia saħqet li hemm bżonn li jiġi implimentat programm ta' 3 snin biex jissewwew il-klieb u l-qtates ta' Malta biex in-numru tagħhom jiġi stabilizzat. Delia kienet qed titkellem fil-programm ta' Andrew Azzopardi 103 Malta's Heart u wisset li jekk dan ma jseħħx, il-pajjiż se jgħaddi minn problemi serji. Il-Kummissarju għall-Ħarsien tal-Annimali Alison Bezzina stqarret li hemm bżonn li n-numru ta' annimali f'Malta jiġi stabilizzat jekk il-poplu Malti ma jridx jara xelters li jkunu jistgħu jraqqdu l-annimali fil-pussess tagħhom. Madanakollu, hi għamlitha ċara li tippreferi li tirreżenja minflok iddaħħal dawn ix-xelters fil-pajjiż. "Għalhekk hemm bżonn li dan il-programm fit-tul jiġi implimentat fil-pajjiż," saħqet Bezzina. Flimkien mal-kampanja ta' tiswija tal-annimali mill-Gvern, hi pproponiet lill-poplu Malti biex jaddottaw aktar annimali minflok jixtruhom mill-ħwienet u pproponiet ukoll liċenzja għal dawk li jkabbru l-annimali. "Jekk dawn il-proposti jiġu njorati, Malta se jkollha tieħu l-istess passi li ħa r-Renju Unit meta daħħal ix-xelters li jraqqdu l-annimali," kompliet tgħid Bezzina. "L-annimali tagħna kienu ta' wens waqt il-pandemija" Delia fakkret li l-annimali tagħna kienu ta' wens kbir waqt il-pandemija u dan juri kemm għandhom valur għall-umani. "F'dawn l-aħħar sentejn meta konna magħluqin f'darhna, kellna lill-annimali tagħna bħala forma ta' terapija," spjegat Delia li qalet li n-numru ta' adozzjonijiet għall-annimali spara 'il fuq waqt il-pandemija. Minkejja l-valur sentimentali tal-annimali, hi qalet li kien hemm min xorta ddeċieda li jneħħi l-annimali tiegħu meta l-effetti tal-pandemija bdew jonqsu. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn .td_uid_3_61432b77bed22_rand.td-a-rec-img{text-align:left}.td_uid_3_61432b77bed22_rand.td-a-rec-img img{margin:0 auto 0 0}